भारतीय धार्मिक परम्परा में कलश को मांगलिक मान्यता प्राप्त है। इसे सम्पन्नता का सूचक माना जाता है इस कारण से इसका अंकन समस्त पर्वों, धार्मिक आयोजनों में, त्योहारों में, विवाहोत्सव आदि में किया जाता है। घर के दरवाजे के दोनों ओर बनाये जाते कलश को परिवार की समृद्धता और सम्पन्नता का सूचक माना जाता है। कलश का चित्रांकन होने के अतिरिक्त अधिकतर धार्मिक अनुष्ठानों, व्रत, त्योहारों, पर्वों, विवाहोत्सवों आदि में कलश का चित्रांकन होने के साथ-साथ उसे मूर्त रूप में भी प्रयुक्त किया जाता है। कलश का चित्रांकन अकेले नहीं किया जाता है, इसके चित्रांकन में कलश में मुँह पर आम के पत्ते, नारियल आदि का भी अंकन किया जाता है, साथ ही इसे विविध तरीके से सजाया जाता है। इसी तरह से अनुष्ठानादि में प्रयुक्त होने वाले कलश को सजा-सँवार कर इसके मुँह पर भी आम के पत्ते, नारियल आदि को लगाया जाता है।